Petr Čech

Mladosť

Čech sa narodil v Plzni v Česko-Slovensku a futbal začal hrať vo svojich siedmich rokoch pre klub Škoda Plzeň (neskôr známy ako FC Viktoria Plzeň). V počiatkoch hral na pozícii útočníka, ale neskôr sa presunul na pozíciu brankára. V júni 1999 sa Čech dostal do tímu FK Chmel Blšany v Gambrinus lige a svoj ligový debut mal v 17 rokoch v októbri 1999 v prehratom zápase 3–1 proti Sparte Praha.
V 18 rokoch Čech podpísal zmluvu s klubom Sparta Praha v januári 2001, hoci v Blšanoch ostal do konca sezóny 2000/2001. Jeho nový kontrakt ho udržal v Sparte do júna 2006.
V novembri 2001 Čech prelomil rekord dovtedy držaný Theodorom Reimannom za najdlhší uplynutý čas bez inkasovaného gólu v profesionálnej českej lige s časom 855 minút. Jeho konečný rekord ukončil Marcel Melecký z klubu Bohemians 1905 dňa 17. novembra 2001 na hodnote 903 minút.

Stade Rennais

Počas európskeho šampionátu s českým národným futbalovým mužstvom do 21 rokov v júni 2002, sa Čech zúčastnil finále. V júli 2002 Čech prestúpil do francúzskeho klubu Stade Rennais, kde podpísal štvorročnú zmluvu za prestup v cene 150 miliónov českých korún.
Počas jeho dvoch sezón vo Francúzsku, si Čech zvykol na tlak, ktorý prejavovali zahraniční hráči, najmä brankári. Počas prvej sezóny vo Francúzsku bol v zápase proti Paris Saint-Germain ocenený ako Muž zápasu denníkom L’Équipe. V máji 2003 sa klub Rennais dostal na dno tabuľky a potreboval víťazstvo v poslednom zápase v sezóne aby si zabezpečil prežitie. Rennais unikol vyradeniu v poslednom kole víťazstvom proti Montpellieru.

Chelsea

Čech mal v roku 2003 skúšku s klubom Chelsea. Vtedajší manažér Chelsea, Claudio Ranieri rozhodol, že bude Čech v jeho výbere zastupovať Carla Cudiciniho. Po tom, ako bol tento návrh neprijatý, Rennais akceptovalo druhý návrh vo februári. Čech súhlasil s letným prestupom do Chelsea za cenu 7 miliónov libier, pričom podpísal v Chelsea päťročnú zmluvu, ktorá bola zahájená v júli 2004. Tento prestup sa stal najdrahším v brankárskej histórii Chelsea.

Sezóna 2004 – 2005

Pred štartom sezóny počítal nový tréner José Mourinho s talianom Carlom Cudicinim na mieste brankárskej jednotky, Čech mal byť náhradníkom. Ale Cudicini si tesne pred štartom ligy poranil lakeť a Čech tak dostal šancu, ktorú naplno využil. Vynikajúcimi výkonmi presvedčil trénera a prevzal na dlhé roky postavenie brankárskej jednotky v Chelsea.
5. marca 2005 vytvoril nový rekord Barclays Premier League v počte minút (1025) bez inkasovaného gólu (tento rekord bol v roku 2009 prekonaný Edwinom van der Sarom z Manchesteru United). Čech si udržal čisté konto od 12. decembra 2004, kedy dostal gól od útočníka Arsenalu Londýn Thierry Henryho do 5. marca 2005, kedy ho prekonal Leon McKenzie z Norwich City FC. V sezóne vychytal celkom 21 čistých kont a veľkou mierou tak prispel k historicky iba druhému víťazstvu Chelsea FC v Barclays Premier League.

Sezóna 2005 – 2006

V auguste 2005 stál Čech v bránke Chelsea FC pri víťazstve v Community Shield. Chelsea porazila dvomi gólmi Didiera Drogbu Arsenal FC 2-1. V Barclays Premier League Čech nastúpil k celkovo 34 ligovým zápasom a mal veľký podiel na obhajobe ligového titulu. V januári 2006 bol menovaný IFFHS World’s Best Goalkeeper roku 2005.
V januári 2006 predĺžil kontrakt s Chelsea o dva roky, do roku 2010. 
V júni 2006 nastoupil v drese Česka na Majstrovstvá sveta vo futbale 2006. Tím síce porazil USA, pravdaže po následných porážkach s Ghanou a Talianskom skončil v základnej skupine tretí a ďalej nepostúpil.

Sezóna 2006 – 2007

Po skončení Majstrovstiev sveta vo futbale 2006 Čech podstúpil artroskopickú operáciu oboch ramien, s ktorými mal dlhodobé problémy. Do hry sa vrátil 26. augusta 2006.

Zranenie hlavy

14. októbra 2006 počas ligového stretnutia Readingu FC utrpel brankár Chelsea fraktúru lebky pri stretu s írskym záložníkom súpera Stephenom Huntom. Hunt dobiehal v 1. minúte stretnutia loptu vo vnútri pokutového územia Chelsea, ale Čech bol pri nej skôr. Hunt zasiahol prvým kolenom hlavu brankára Chelsea, čo si vyžiadalo dlhé ošetrovanie na hracej ploche. Potom bol brankár odnesený na nosidlách. Do bránky Chelsea sa postavil náhradný brankár Carlo Cudicini, ktorý tiež v tomto zápase utrpel zranenie a bol dokonca chvíľu v bezvedomí. Zápas musel dochytať obranca John Terry. Chelsea aj napriek tomu stretnutie vyhrala 1 – 0. Petr Čech skončil v starostlivosti neurochirurgov a bol dlhú dobu mimo hry. Doktori brankára varovali, že pokiaľ návrat na trávnik urýchli, môžu byť následky fatálne.